
OBJAVA ZA MEDIJE

KOALICIJA STRANKE S IMENOM I PREZIMENOM, PAMETNO I FOKUS DANAS U SPLITU O KORUPCIJI I NETRANSPARENTNOSTI HDZ-A

Hoće li i novi val virusa proći u režiji HDZ-a? 

U trenutku dok se počinje širiti novi val koronavirusa, nameće se pitanje možemo li vjerovati HDZ-ovim kadrovima i da će im životi ljudi biti ispred glasova na izborima, s obzirom da ni mjesecima nakon obolijevanja i potom umiranja ljudi u splitskom domu, ne znamo tko je kriv za to, a ministar Beroš je do jučer skrivao nalaze inspekcija, istaknuli su iz koalicije 

Split, 19. lipnja 2020. – U trenutku dok se počinje širiti novi val koronavirusa, nameće se pitanje možemo li vjerovati HDZ-ovim kadrovima i da će im životi ljudi biti ispred glasova na izborima, s obzirom da ni mjesecima nakon obolijevanja i potom umiranja ljudi u splitskom domu, ne znamo tko je kriv za to, a ministar Beroš je sve do jučer skrivao nalaze inspekcija, istaknule su Marijana Puljak, nositeljica liste u X. jedinici iz Pametno i Ante Pranić i Dalija Orešković iz Stranke s imenom i prezimenom. Ako je zaista sve tako kako piše u izvještajima, zašto su se onda oni toliko dugo skrivali, upitala je Puljak. 
Iz koalicije Stranke s imenom i prezimenom, Pametno i Fokusa danas su predstavili i sve ostale kandidate za X. izbornu jedinicu. 

- HDZ priča o sigurnoj Hrvatskoj, a mi ni dan danas ne znamo zašto je umrlo 18 ljudi u splitskom domu. Ministar Beroš nema problem s tim, dapače, ponosno nosi listu baš u ovoj jedinici, za što stvarno mora imati dobar želudac. Naime, može li on doći u našu jedinicu i pogledati u oči obiteljima koje su izgubile najmilije i još im reći da mu daju glas? Očito misli da može, a meni je zastrašujuće da ljudi poput njega trenutačno krase liste u X. jedinici, računajući da će ovdje skupiti jeftine glasove. Neće moći, gospodine Beroš i Škoro, gospođe Esih i Tomašić – rekla je Marijana Puljak. 
Dodala je da su se u stranci Pametno već obračunavali proteklih godina s njihovim junacima i u Gradskom vijeću i u Županijskoj skupštini i znaju dobro kakva netransparentnost i korupcija stoji iza HDZ-ove vladavine, od lokalne, do nacionalne. 

Kako je naglasila Dalija Orešković iz Stranke s imenom i prezimenom, splitski Dom za starije i nemoćne najbolji je dokaz da osim korone postoje i drugi opasni virusi koji nam prijete. 
-To je virus korupcije i klijentelizma koji će nas uništiti dođe li HDZ još jednom na vlast. Koronavirus je ušao u ovaj dom tijekom travnja, nakon čega je preminulo 18 štićenika. U izvješću kojeg potpisuju ministar Beroš i ministrica Bedeković podmuklo se utvrđuje kako nikakve i ničije odgovornosti nije bilo. Sve nadležne institucije kojima upravlja HDZ jedna su drugoj oprale ruke, od DORH-a, ministarstava, Zavoda za javno zdravstvo pa sve do Nacionalnog i Županijskog stožera civilne zaštite. Svi poslušnici, klimavci i uhljebi HDZ-a, umjesto poštenog i istinitog utvrđivanja činjenica, rekli su kako nitko nije kriv. Pa čak niti korona. No 18 života iz ovog doma više nema – istaknula je Orešković. 

Slučaj ovog doma, poručila je, metafora je istog umiranja svih krajeva kojima upravlja HDZ.
- Uhljebljivanje nesposobnih stranačkih kadrova otjeralo je našu mladost i bešćutno ubija našu starost. Neposredno prije ove konferencije saznala sam da je Krunoslav Capak u samoizolaciji. Čitav HDZ trebao bi se naći u jednoj podužoj samoizolaciji. Njihova je vlast za život i dobrobit ove zemlje opasna poput korone. S tim da koronu, kao društvo, možemo preživjeti. Daljnju pljačku pod diktatorskom palicom HDZ-a, više ne - , kazala je Orešković. 

Da je HDZ-ovo kadroviranje po Dalmaciji postalo opasno i po život građana, smatra Ante Pranić, 14. na listi za X. izbornu jedinicu, u ime Stranke s imenom i prezimenom. 

- Dom za starije i nemoćne u Splitu je simbol lošeg upravljanja, uhljebljivanja istrošenih stranačkih kadrova i negativne političke selekcije. Kada pogledate tko samo sjedi u nadzornim odborima javnih ustanova u zdravstvu i domovima za starije osobe te kako se kadrovira po javnim ustanovama, sve je jasno. Postoje audio zapisi kadroviranja i namještanja ravnateljskih funkcija, ali nadležne službe šute. Dok se u drugim državama ostavke daju zbog kupovanja pelena službenom karticom, kod nas ni ugašeni ljudski životi nisu razlog za ostavke. Kod nas se zloporaba ovlasti pri kadroviranju ne procesuira, već se takvi još i politički promoviraju na listama za Sabor – zaključuje Pranić. 

Na listi za X. izbornu jedinicu nalazi se još niz dokazanih pojedinaca iz koalicije: Anđelka Tomić, Ivan Barišić, Natalia Tafra Bazina, Željko Domazet, Kristijan Kasalo, Sabrina Pejić, Vedrana Majstrović, Jakov Prkić, Gorana Rosandić, Igor Skoko, Lucija Puljak i Nikša Marinović. 

